KIRJALLINEN KYSYMYS E-3666/00 esittäjä(t): Mario Mantovani (PPE-DE), Guido Podestà (PPE-DE) ja Antonio Tajani (PPE-DE) komissiolle. Romanian lasten tilanne.



Virallinen lehti nro 174 E , 19/06/2001 s. 0108 - 0109



KIRJALLINEN KYSYMYS E-3666/00 esittäjä(t): Mario Mantovani (PPE-DE), Guido Podestà (PPE-DE) ja Antonio Tajani (PPE-DE) komissiolle (27. marraskuuta 2000) Aihe: Romanian lasten tilanne Romaniassa on jäänyt kommunistiajalta perinnöksi inhimillinen tragedia: maan orpokodeissa elää vielä nykyäänkin yli 65 000 hylätyiksi julistettua lasta. Tähän on syynä Ceausescun järjetön aborttilaki, jolla pakotettiin (24 vuoden ajan, vuodesta 1965 vuoteen 1989, voimassa olleen aborttilain nojalla) naiset synnyttämään vähintään neljä lasta. Arviolta 3000:lla näistä orpokotilapsista on nykyään HI-virus tai jokin vakava vamma. Osasyynä HIV-tartuntoihin ovat lasten rokottamiseen yhteisesti käytetyt ruiskut. Voisiko komissio Romaniaa koskevan vuoden 2000 raportin yhteydessä ilmoittaa, mikä on sen taloudellisen avun nykyinen tila, jota Euroopan unioni antaa orpokotilasten tilanteen helpottamiseksi Romaniassa, joka on Euroopan yhteisöjen ehdokasmaa? Voisiko komissio myös järjestää jäsenvaltioissa adoptiota koskevan tiedotuskampanjan, jotta asiaa koskevaa kansallista lainsäädäntöä eri jäsenvaltioissa yksinkertaistettaisiin ja yhteistyötä ja tiedonvaihtoa edistettäisiin Euroopan unionissa konkreettisen avun antamiseksi näille puolustuskyvyttömille lapsille? Günter Verheugenin komission puolesta antama vastaus (9. tammikuuta 2001) Vuoden 2000 määräaikaiskertomuksessa Romanian edistymisestä Euroopan unioniin liittymisen valmisteluissa(1) komissio toteaa, että huolimatta Romanian lastensuojelualalla viime aikoina tapahtuneista uudistuksista toimenpiteitä tarvitaan lisää. Lastenhoitolaitosten rahoituksesta ja hallinnoinnista nykyään vastaavien maakuntaneuvostojen organisaation toimintakykyä ja hallinnollista toimintakykyä on vahvistettava, sillä uudistuksen tulokset riippuvat kyseisten laitosten toimintakyvystä ja niiden asiaan sitoutumisesta. On myös olemassa yleinen tarve integroida lastenhoitopolitiikka ja sosiaalihuoltojärjestelmät siten, että perheitä avustetaan, ehkäistään lasten heitteille jättö ja ratkaistaan suurten kaupunkien katulasten ongelma. 90-luvun alusta lähtien komissio on antanut teknistä ja taloudellista tukea Romanian lastensuojelualalle. Vuonna 1999 Romanian pääministerin avunpyynnön johdosta komissio myönsi Phare-varoja ja Euroopan yhteisön humanitaarisen avun toimiston (ECHO) varoja (yhteensä 11,75 miljoonaa euroa) suoraan hätäapuun Romanian noin 200 lastenhoitolaitokselle lasten elinolosuhteiden parantamiseen. Komissio ja Romanian viranomaiset katsovat kuitenkin, että tuki olisi nyt keskitettävä lastensuojelualan rakenneuudistukseen ja sen päätavoitteena olisi oltava laitostumisen eli lasten julkisiin laitoksiin heitteille jätön vähentäminen. Tämän vuoksi komissio on myöntänyt 25 miljoonaa euroa Phare-tukea lastensuojeluohjelmalle, jota Romanian viranomaiset alkavat nyt panna täytäntöön. Pharen lastensuojeluohjelma muodostuu seuraavista osista: - yhteisöjen integroitujen lasten hyvinvointia parantavien hankkeiden aikaansaaminen ja kehittäminen paikallistasolla korostaen erityisesti lasten heitteillejätön ja laitostumisen ehkäisyä, - lastenkotien uudelleenjärjestely, - tekninen apu (hyödyntäen jäsenvaltioiden asiantuntemusta kummitoiminnan kautta eli lähettämällä kansallisia asiantuntijoita Romanian hallintoon), työministeriön ja sosiaaliturvapalvelujen (keskus- ja paikallistasolla) yhteistyön helpottaminen lastenhoito-osastojen kanssa (keskus- ja paikallistasolla) sen varmistamiseksi, että Romanian yleisellä sosiaaliturvapolitiikalla tuetaan tehokkaasti perheitä, joiden lapset ovat vaarassa, ja ehkäistään lasten heitteillejättöä ja laitostumista, - maanlaajuinen yleisen tietämyksen lisäämiskampanja, joka tähtää lasten heitteillejätön ehkäisemiseen ja heidän integroimiseensa uudelleen omiin tai kasvattiperheisiinsä. Kansainvälisen adoption osalta komissio totesi vuoden 2000 määräaikaiskertomuksessa Romanian ratifioineen vuonna 1994 lasten suojelusta ja yhteistyöstä kansainvälisen adoption alalla tehdyn Haagin yleissopimuksen. Jotkut yleissopimuksen allekirjoittajat ovat ilmaisseet huolensa Romanian nykyisistä adoptiokäytännöistä. Tärkein huolenaihe on, että adoptiolainsäädäntö näyttää sallivan muiden kuin lapsen etujen mukaisten seikkojen vaikuttavan adoptiopäätöksiin. Komissio on kiinnittänyt huomiota siihen, että on olemassa vaara, että tällä järjestelmällä on kielteinen vaikutus Romanian lastensuojelujärjestelmän uudistuspyrkimyksiin. (1) KOM(2000) 710 lopullinen.